Document ID: 32006D0659

NEUVOSTON PÄÄTÖS,
tehty 25 päivänä syyskuuta 2006,
luvan antamisesta Yhdistyneelle kuningaskunnalle ottaa käyttöön jäsenvaltioiden liikevaihtoverolainsäädännön yhdenmukaistamisesta annetun direktiivin 77/388/ETY 5 artiklan 6 kohdasta ja 11 artiklan A kohdan 1 alakohdan b alakohdasta poikkeava erityistoimenpide
(2006/659/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon jäsenvaltioiden liikevaihtoverolainsäädännön yhdenmukaistamisesta - yhteinen arvonlisäverojärjestelmä: yhdenmukainen määräytymisperuste - 17 päivänä toukokuuta 1977 annetun kuudennen neuvoston direktiivin 77/388/ETY (1) ja erityisesti sen 27 artiklan 1 kohdan,
ottaa huomioon komission ehdotuksen,
sekä katsoo seuraavaa:
(1)
Komission pääsihteeristön 7 päivänä huhtikuuta 2005 vastaanottamalla kirjeellä Yhdistynyt kuningaskunta pyysi lupaa poiketa direktiivin 77/388/ETY 5 artiklan 6 kohdasta ja 11 artiklan A kohdan 1 alakohdan b alakohdasta.
(2)
Komissio antoi direktiivin 77/388/ETY 27 artiklan 2 kohdan mukaisesti Yhdistyneen kuningaskunnan pyynnön tiedoksi muille jäsenvaltioille 26 päivänä lokakuuta 2005 päivätyllä kirjeellä. Komissio ilmoitti 27 päivänä lokakuuta 2005 päivätyllä kirjeellä Yhdistyneelle kuningaskunnalle, että sillä on kaikki tarpeellisiksi katsomansa tiedot pyynnön arvioimiseksi.
(3)
Yhdistynyt kuningaskunta haluaa korvata poikkeuksen, joka myönnettiin 21 päivänä heinäkuuta 1986 tehdyllä neuvoston päätöksellä 86/356/ETY (2) luvan antamisesta Yhdistyneelle kuningaskunnalle soveltaa vakiokantaan perustuvia toimenpiteitä yritysautojen polttoainemenoista kannettavaan vähennyskelvottomaan arvonlisäveroon, ja jolla annettiin lupa erityisiin yksinkertaistamistoimenpiteisiin osittain yksityiskäytössä olevien yritysautojen polttoainemenoihin liittyvän arvonlisäveron osuuden (ALV) määrittämiseksi vakiomääräisesti. Menettelyn ansiosta verovelvollisten ei tarvitse pitää tarkkaa kirjaa ajamistaan kilometrimääristä, jotta kunkin auton osalta voitaisiin laskea tarkka yksityis- ja yrityskäyttöön liittyvän arvonlisäveron määrä. Tämän järjestelmän tavoin ehdotettu uusi järjestelmä on vapaaehtoinen verovelvollisille.
(4)
Nykyinen järjestelmä perustuu käytettyyn polttoainetyyppiin ja auton moottorin tilavuuteen. Yhdistynyt kuningaskunta haluaa muuttaa järjestelmää ja ottaa sen perustaksi auton hiilidioksidipäästöjen (CO2) määrän, koska päästöt ja polttoaineen kulutus korreloivat sekä suhteessa toisiinsa että suhteessa polttoainemenoihin. Tämä tarkoittaa sitä, että CO2-päästöihin perustuvalla vakiokantajärjestelmällä voitaisiin saavuttaa sama tavoite, eli yksityisautoilussa käytetystä polttoaineesta yritykselle aiheutuvien menojen verotus. Samalla Yhdistynyt kuningaskunta toivoo myös pystyvänsä määrittämään tarkemmin yksityiseen kulutukseen liittyvän veron lisäämällä ja tällä tavoin tarkentamalla veroluokkia suhteessa olemassa oleviin veroluokkiin.
(5)
Yhdistynyt kuningaskunta on pystynyt järjestelyn ansiosta yksinkertaistamaan yritysautojen polttoainemenoihin liittyvää veronkantoa, ja CO2-päästöihin perustuvalla ehdotetulla järjestelmällä on vastaava vaikutus. Uuden järjestelmän pitäisi antaa täsmällisempi kuva yksityisestä kulutuksesta.
(6)
Luvan voimassaoloa olisi rajoitettava ajallisesti, jotta saatujen kokemusten perusteella voidaan arvioida, onko poikkeuksen voimassaolo edelleen perusteltu.
(7)
Päätös 86/356/ETY olisi kumottava tietyn ajan kuluessa ja joka tapauksessa uuden erityistoimenpiteen käyttöönotosta annettujen kansallisten säännösten tullessa voimaan, jotta voidaan välttää tilanne, jossa molempia järjestelmiä koskevat luvat ovat voimassa samaan aikaan.
(8)
Yhdistyneen kuningaskunnan on toimitettava komissiolle uuden erityistoimenpiteen käyttöönottoa koskevat kansalliset säännökset heti niiden antamisen jälkeen ja varmistettava, ettei toimenpide tule voimaan ennen 30 päivää huhtikuuta 2007.
(9)
Poikkeus ei vaikuta kielteisesti arvonlisäverosta saataviin yhteisön omiin varoihin,
ON TEHNYT TÄMÄN PÄÄTÖKSEN:
1 artikla
Direktiivin 77/388/ETY 5 artiklan 6 kohdasta ja 11 artiklan A kohdan 1 alakohdan b alakohdasta poiketen Yhdistyneellä kuningaskunnalla on 1 päivästä toukokuuta 2007 lukien 31 päivään joulukuuta 2015 saakka lupa vahvistaa yksityiskäytössä olevien yritysautojen polttoainemenoihin liittyvän arvonlisäveron osuus vakiomääräisesti.
2 artikla
Edellä 1 artiklassa tarkoitettu veron osuus ilmoitetaan polttoaineen kulutusta kuvaavina kiinteinä määrinä, jotka on vahvistettu ajoneuvotyypin CO2-päästöjen perusteella. Yhdistyneen kuningaskunnan on tarkistettava kiinteitä määriä vuosittain keskimääräisten polttoainekustannusten muutosten perusteella.
3 artikla
Tähän päätökseen perustuva järjestelmä on verovelvollisille vapaaehtoinen.
4 artikla
Päätös 86/356/ETY kumotaan 30 päivänä huhtikuuta 2007.
Yhdistyneen kuningaskunnan on toimitettava komissiolle 1 artiklassa tarkoitetut kansalliset säännökset heti niiden antamisen jälkeen.
5 artikla
Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle.
Tehty Brysselissä 25 päivänä syyskuuta 2006.

Labels: 2
4
8
18
15